สินมั่นคงยึดเจ้าตลาด รับเบี้ยประกันอิสรภาพ
สินมั่นคงประกันภัยลั่นผู้นำตลาดประกันอิสรภาพ มั่นใจทำกำไรได้ต่อเนื่อง
28 พ.ค. 2558

สินมั่นคงประกันภัยลั่นผู้นำตลาดประกันอิสรภาพ มั่นใจทำกำไรได้ต่อเนื่อง
นายเรืองเดช ดุษฎีสุรพจน์  ประธานกรรมการบริหารและกรรมการผู้จัดการ บริษัท สินมั่นคงประกันภัย เปิดเผยว่า บริษัทมั่นใจว่าจะยังคงรักษาความเป็นผู้นำในตลาดประกันอิสรภาพได้ต่อไปและยังคงทำกำไรได้อย่างต่อเนื่อง ซึ่งในไตรมาสแรกที่ผ่านมาเฉพาะแบบประกันอิสรภาพสามารถทำเบี้ยได้ 23  ล้านบาท เพิ่มขึ้น 5  ล้านบาท หรือ 30% เมื่อเทียบกับช่วงเดียวกันของปีก่อนที่ทำเบี้ยได้ 18 ล้านบาท
“เราเริ่มขายแบบประกันอิสรภาพมาได้ 6 ปี แล้ว ซึ่งผลประกอบการก็ดีขึ้นมาอย่างต่อเนื่อง มีการเรียนรู้และปรับปรุงมาโดยตลอด ทำให้การบริหารงานมีประสิทธิภาพมากขึ้น ส่งผลให้ค่าใช้จ่ายโดยรวมของประกันอิสรภาพลดลง โดยในไตรมาสแรกที่ผ่านมาอัตราความเสียหายต่อเบี้ยประกันอิสรภาพได้ปรับลดลงมาอีก  31% มาอยู่ที่ 36% เมื่อเทียบกับช่วงเดียวกันของปีก่อนอยู่ที่ 53%” นายเรืองเดช กล่าว 
นายเรืองเดช กล่าวว่า แบบประกันอิสรภาพนั้นเป็นสินค้าที่บริหารได้ยาก ปัญหาที่พบคือ การรั่วไหลที่เกิดขึ้นได้ง่าย ทำให้หลายบริษัทต้องประสบปัญหาขาดทุนและเลิกทำตลาดไปในที่สุด ขณะเดียวกันคดีความที่เกิดขึ้นก็มีปริมาณมากขึ้น โดยเฉพาะคดีที่เกี่ยวข้องกับการลักทรัพย์ ซึ่งก็เป็นไปตามภาวะเศรษฐกิจ จึงทำให้บริษัทต้องบริหารความเสี่ยงที่เกิดขึ้นให้ดี เน้นตอบโจทย์ความต้องการของลูกค้าและหาช่องว่างให้เป็นประโยชน์กับทุกฝ่าย เพื่อให้แบบประกันอิสรภาพสามารถอยู่ได้ด้วยตัวเอง